ریتو کریدھل

**ریتو کریدھل سریواستو** بھارتی سائنس دان اور انجینئر فضائیات ہیں جنھوں اسپیس ریسرچ کے میدان میں اہم کام انجام دیے اور ہندوستان کی  (Rocket Woman) کہلائیں۔ عصر حاضر میں وہ انڈین اسپیس ریسرچ آرگنائزیشن (ISRO) میں انجینئر فضائیات (ایرواسپیس انجینئر) اور سینئر سائنس دان ہیں جنھوں نے ہندوستان کے اسپیس مشن کے لانچ پیڈ کی تخلیق میں اہم رول ادا کیا ہے۔

## ابتدائی زندگی
ریتو کریدهل سریواستو کا تعلق اتر پردیش کی راجدھانی شہر لکھنؤ سے ہے۔ وہ لکھنؤ کے ایک متوسط طبقے کے کائستھ خاندان میں 13 اپریل 1975ء میں پیدا ہوئیں۔ لکھنؤ سے ہی ان کی ابتدائی تعلیم کا آغاز ہوا اور ان کا داخلہ سینٹ انجنی پبلک اسکول کرایا گیا۔

ابتدائی تعلیم مکمل ہونے کے بعد انھوں نے لکھنؤ یونیورسٹی میں داخلہ لیا۔ یہاں سے انھوں نے فزکس میں بی ایس سی اور ایم ایس سی کی ڈگریاں امتیازی نمبرات سے حاصل کیں لکھنؤ یونیورسٹی میں ہی شعبہ فزکس میں ڈاکٹریٹ کورس میں داخلہ لیا۔ بعد میں انھوں نے اس شعبہ میں درس و تدریس کی خدمات انجام دیں۔ وہ تقریباً چھ ماہ تک لکھنؤ یونیورسٹی میں ریسرچ اسکالر رہیں۔ پھر اس کے بعد انھوں نے ایرو اسپیس انجینئرنگ میں ماسٹرز کرنے کے لیے انڈین انسٹی ٹیوٹ آف سائنس (IISc) بنگلور میں شمولیت اختیار کی۔ اور پھر 1997ء میں اسرو (ISRO) سے وابستہ ہوئیں۔

## پیشہ ورانہ زندگی
ریتو کریدھل کی سب سے اہم کار کردگی ہندوستان کے مارس آربیٹر مشن (Orbiter Mission) جسے  (Mangalyaan) بھی کہا جاتا ہے، میں دیکھنے کو ملی۔ منگلیان کو 5 نومبر 2013ء کو انڈین اسپیس ریسرچ آرگنائزیشن (ISRO) نے مریخ کے سفر پر روانہ کیا گیا۔ اس مشن کا مقصد سرخ سیارے کا قریب سے مطالعہ کرنا اور اندرونی نظام شمسی پر تحقیق کرنا تھا۔ منگلیان خلائی جہاز 23 ستمبر 2014ء کو کامیابی کے ساتھ مریخ کے مدار میں داخل ہوا اور اس مشن کی کامیابی کے بعد ہندوستان مریخ کے مدار تک پہنچنے والا پہلا ایشیائی ملک اور اسرو (ISRO) ایسا کرنے والی دنیا کی چوتھی خلائی ایجنسی بن گئی۔ ہندوستان سے پہلے صرف امریکا، سوویت یونین اور یورپی اسپیس ایجنسی (ESA) نے ہی مریخ سے متعلق اپنے مشن میں کامیابیاں حاصل کی تھیں۔ مشن کے لیے ڈپٹی آپریشنز ڈائریکٹر کے طور پر ریتو کریدھل نے ہی اس مشن کی کمان سنبھالی تھی۔ اور انھوں نے خلائی جہاز کو مریخ کے مدار میں کامیاب داخل کرنے میں اہم کردار ادا کیا تھا۔ اس کامیابی کے بعد دنیا بھر میں ریتو کریدھل کو ان کی مثالی قیادت اور خلائی مشنوں کے لیے اختراعی انداز کے لیے بہت داد و تحسین ملی۔ اسرو کے پیچیدہ پراجیکٹوں کو منظم کرنے اور چیلنجنگ تکنیکی مسائل کو حل کرنے، جدید ترین ٹیکنالوجیوں کو ڈیزائن اور لاگو کرنے میں وہ ہمیشہ سے ہی سب سے آگے رہیں۔ جس کے نتیجہ میں ہندوستان کو اپنے خلائی پروگرام کو عالمی سطح پر آگے بڑھانے میں اہم کامیابیاں ملیں۔

چاند پر تحقیق سے متعلق جب اسرو نے چندریان مشن کی شروعات کی تو ریتو کریدھل نے ان مشنوں میں بھی اہم نمائندگی اور کار کردگی کا اظہار کیا۔ چندریان 2 اور چندریان 3 کی قیادت ریتو کریدھل نے ہی کی۔ چندریان 2 جو کسی تکنیکی خرابی کے سبب اپنی منزل تک نہیں پہنچ سکا لیکن اس کے باوجود پورے پروجیکٹ پر جس طرح اسرو کے سائنس دانوں اور ریتو کریدھل نے کام انجام دیا اس کے نتیجے میں نئی امیدیں جاگیں۔ جس سے چندریان 3 کے کامیاب مشن کے لہے راہ ہموار ہو سکی۔

چندریان 3 انڈین اسپیس ریسرچ آرگنائزیشن (ISRO) کا تیسرا قمری مشن تھا، جو 14 جولائی 2023ء کو لانچ ہوا اور 23 اگست 2023ء کو چاند کی سطح پر اترا۔ جس کی کامیاب اور نرمل لینڈنگ ممکن ہو سکی اور ایک بار پھر اسرو کے سائنس دانوں اور ریتو کریدھل کی قیادت کو ساری دنیا میں سراہا گیا۔

اس کے علاوہ ریتو کریدھل نے اپنے تحقیقی مقالوں سے بھی دنیا بھر میں اپنی منفرد شناخت قائم کی ہے۔ اب تک ان کے 20 سے زیادہ تحقیقی مقالے بین الاقوامی اور قومی پبلیکیشنز میں شائع ہو چکے ہیں۔ اس کے ساتھ ہی ان کی خدمات کو دیکھتے ہوئے انھیں بہت سے انعام و اکرام سے نوازہ گیا ہے۔ جس میں 2007ء میں ینگ سائنسٹسٹ ایوارڈ (Young Scientist Award) انھیں اس وقت کے صدر جمہوریہ ہند اور مزائیل مین آف انڈیا (Missile Man of India) اے۔ پی۔ جے عبد الکلام کے ہاتھوں سے ملا۔

2015ء میں اسرو ٹیم ایوارڈ برائے ایم او ایم (ISRO Team Award for MOM)، 2017ء میں اے ایس آئی ٹیم ایوارڈ (ASI Team Award)، ویمن اچیورز اِن ایرواسپیس (Women Achievers in Aerospace) بذریعہ سوسائٹی آف انڈین ایرو اسپیس ٹیکنالوجیز اینڈ انڈسٹریز (Society of Indian Aerospace Technologies & Industries)، برلا سن اچیومنٹ ایوارڈ (Birla Sun Achievement Award) بذریعہ بینک آف بڑودہ (Bank of Baroda)، 24 جنوری 2024ء اتر پردیش کے وزیر اعلی یوگی آدتیہ ناتھ سے یوپی گورو سمان ایوارڈ (UP Gaurav Samman) قابل ذکر ہیں۔ اس کے علاوہ ریتو کریدھل کو لکھنؤ یونیورسٹی نے ڈاکٹریٹ کی اعزازی ڈگری سے بھی نوازا ہے۔
## حوالہ جات

زمرہ:1975ء کی پیدائشیں
زمرہ:بیسویں صدی کے بھارتی انجینئر
زمرہ:بیسویں صدی کی بھارتی خواتین سائنس دان
زمرہ:اکیسویں صدی کے بھارتی انجینئر
زمرہ:اکیسویں صدی کی بھارتی خواتین سائنس دان
زمرہ:بھارتی فضائی تحقیق تنظیم
زمرہ:بقید حیات شخصیات
زمرہ:لکھنؤ کے سائنس دان
زمرہ:لکھنؤ یونیورسٹی کے فضلا
زمرہ:اتر پردیش کی خواتین سائنس دان
زمرہ:بھارتی خواتین طبیعیات دان
زمرہ:بھارتی خواتین سائنس دان
زمرہ:ہوافضائی انجینئر
زمرہ:اکیسویں صدی کے ماہرین طبیعیات